TransCapeMTB Dag 7 | rooi rose TransCapeMTB Dag 7 | rooi rose
TransCapeMTB Dag 7
Dag 7 begin nie goed nie. Ek het die vorige dag net na die eindpunt met vreeslike maagkrampe begin sukkel en 'n maag wat so opgeblaas is dat dit voel of ek gaan ontplof. Ek hoop net ek kan dit onder beheer kry, want dit sal 'n reuse teleurstelling wees as ek nou op die vooraand moet onttrek. Die spandokter gee vir my iets vir die maagkrampe, maar ek lê bleekwit in die skadu van 'n boom langs die Theewaterskloofdam, want hoewel ons tente vir die aand luuks is met fyn linne en geborduurde kussingslope, bak die son dit tot mini bakoondjies.
Gelukkig kom 'n mederyer, Gerry, 'n internis tot my redding toe hy diagnoseer dat die krampe weens die tonne suiker is wat ek in energiedrankies oor die laaste ses dae gedrink het. Jou maag se reaksie is blykbaar om meer water op te neem en die enigste teenvoeter is om baie water te drink en net proteïne te eet. Gelukkig word ek die volgende oggend wakker sonder maagpyn, maar sonder enige energie vir die laaste skof van 75 km tot op Franschhoek.
Dit was toe voorwaar 'n nagmerrie en hoewel ons deur die mooiste omgewings in Groenlandberg ry, is dit die moeilikste dag vir my en is dit met absolute verligting dat ek by die La Coronne-wynlandgoed in Franschhoek inry.
Sjoe, wat 'n belewenis. Veel harder as wat ek ooit kon dink, maar die mense wat ek ontmoet het en die tye wat ons gedeel het, het dit iets besonders gemaak!